Skape oornag in kraal geslagArgieffoto ŉ Skaapwagter van Waalkraal naby Potchefstroom in Noordwes het Dinsdag op ŉ hoop derms, organe en velle afgekom in die kraal waar hy die vorige dag 29 lewendige skape toegemaak het. Kapt. Paul Ramaloko, provinsiale polisiewoordvoerder, het gesê die skaapwagter het die skape Maandag omstreeks 12:30 in die kraal toegemaak en toe hy Dinsdag daar kom het hy gesien die kraal se hek staan oop en dat drade geknip is. “Die skape is in die kraal geslag. Die karkasse is verwyder en die binnegoed en velle is agtergelaat,” het Ramaloko gesê. Hy het gesê die karkasse het ŉ geskatte waarde van R52 000. Die polisie ondersoek die voorval. Niemand is nog in hegtenis geneem nie.